แบงก์รัฐงัดข้อ‘พักหนี้ดี’
แหยงความผิดลดดอกเบี้ยทันที ขอมีคำสั่งเป็นลายลักษณ์อักษร
23 ส.ค. 2555

แหยงความผิดลดดอกเบี้ยทันที ขอมีคำสั่งเป็นลายลักษณ์อักษร
ธนาคารรัฐขยาดนโยบายพักหนี้ดีด้วยการลดเบี้ยให้แบบอัตโนมัติ 3% บี้ออกเป็นมติ ครม.
แหล่งข่าวจากกระทรวงการคลัง เปิดเผยว่า ขณะนี้บรรดาผู้บริหารและกรรมการสถาบันการเงินเฉพาะกิจของรัฐ ที่เข้าร่วมโครงการพักหนี้ดีไม่เกิน 5 แสนบาท กำลังรอความชัดเจนในคำสั่งของ นายกิตติรัตน์ ณ ระนอง รองนายรัฐมนตรีและ รมว.คลัง ที่สั่งให้ลดดอกเบี้ยแก่ลูกหนี้ดีทันที 3% โดยที่ไม่ต้องมาลงทะเบียน ซึ่ง นายกิตติรัตน์ ได้สั่งการด้วยวาจา ในที่ประชุมผู้บริหารกระทรวง เมื่อวันที่ 20 ส.ค.ที่ผ่านมา แต่จนถึงขณะนี้ ก็ยังไม่มีคำสั่งที่เป็นลายลักษณ์อักษรออกมา
“ผู้บริหารและกรรมการแบงก์รัฐต้องการคำสั่งที่เป็นลายลักษณ์อักษร เพื่อจะดำเนินการตามนโยบาย เพราะกลัวว่าจะเกิดความผิดย้อนหลัง” แหล่งข่าวเปิดเผย
แหล่งข่าวชี้แจงว่า บรรดาผู้บริหารสถาบันการเงินเฉพาะกิจของรัฐได้ชี้แจงว่า การให้ธนาคารของรัฐดำเนินการเองนั้นไม่สามารถทำได้ เพราะตามมติคณะรัฐมนตรี (ครม.) เมื่อวันที่ 24 เม.ย. 2555 กำหนดให้ 4 ธนาคารของรัฐ คือ ธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสิน ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) และธนาคารอิสลามแห่งประเทศไทย เปิดลงทะเบียนลูกหนี้ที่สนใจเข้าร่วมโครงการ โดยมีกำหนดสิ้นสุดวันที่ 20 ส.ค. 2555 ซึ่งธนาคารของรัฐได้ดำเนินการตามมติ ครม.ไปแล้ว
ดังนั้น ถ้าจะให้พักหนี้แก่ลูกหนี้ที่ดีแบบอัตโนมัติตามนโยบายของ นายกิตติรัตน์ ก็อยากให้ทาง รมว.คลัง มีความชัดเจน ด้วยการออกเป็นมติ ครม.เพิ่มเติม ให้ธนาคารของรัฐสามารถดำเนินการลดดอกเบี้ยกับลูกหนี้ได้ทันที
รายงานข่าวแจ้งว่า ผู้บริหารธนาคารออมสินได้นำเรื่องนี้เข้าหารือในที่ประชุมคณะกรรมการธนาคาร เมื่อวันที่ 21 ส.ค. แต่คณะกรรมการไม่อนุมัติให้ดำเนินการ ทั้งๆ ที่นโยบายพักหนี้ดีจะเริ่มต้นขึ้นในวันที่ 1 ก.ย. 2555 นี้แล้ว ส่วน ธ.ก.ส.นั้น มีรายงานว่า ธนาคารจะนำเรื่องเข้าหารือในที่ประชุมคณะกรรมการ ที่มี นายกิตติรัตน์ เป็นประธาน ในวันที่ 23 ส.ค.นี้
ทั้งนี้ ผลการดำเนินการลงทะเบียนพักหนี้ดีที่สิ้นสุดเมื่อวันที่ 20 ส.ค.นั้น ปรากฏว่า ธ.ก.ส.ที่มีลูกหนี้ที่มีสิทธิเข้าร่วมโครงการมากสุดถึง 2.76 ล้านราย คิดวงเงิน 3.22 แสนล้านบาทนั้น แต่มีลูกหนี้มาลงทะเบียน 99.42% หรือประมาณ 2.75 ล้านราย จำนวนเงินพักหนี้รวม 3.11 แสนล้านบาท เหลือลูกหนี้ที่อยู่ระหว่างการดำเนินการ 1.6 หมื่นรายเท่านั้น
ขณะที่ธนาคารออมสินนั้น นายธัชพล กาญจนกูล รักษาการผู้อำนวยการธนาคารออมสิน เปิดเผยว่า มีลูกหนี้ดีมาขึ้นทะเบียนพักหนี้แค่ 1 แสนล้านบาท จากยอดลูกหนี้ที่มีสิทธิทั้งหมด 3.8 แสนราย เพราะลูกหนี้ไม่สนใจ เนื่องจากไม่ต้องการมีประวัติถูกบันทึกประวัติทางการเงินในเครดิตบูโร 
นายวิรุฬ เตชะไพบูลย์ รมช.คลัง เปิดเผยว่า การลดดอกเบี้ย 3% ให้ลูกหนี้ของธนาคารเฉพาะกิจของรัฐทั้ง 4 แห่ง แม้จะไม่ได้ลงทะเบียนพักหนี้ดีนั้น สามารถทำได้ทันทีและไม่ผิดกฎหมาย เพราะเป็นนโยบายรัฐ โดยโครงการพักหนี้ดีมีลูกหนี้เข้าข่าย 3.16 ล้านราย มูลหนี้ 3.51 แสนล้านบาท